Investeerimiskonto

Investeerimiskonto on pangakonto, mille abil on võimalik finantsvaralt teenitava tulu maksustamist edasi lükata. Investeerimiskonto abil saab investeerida finantsvarasse, näiteks avalikult pakutavatesse väärtpaberitesse, investeerimishoiustesse ja investeerimiskindlustusega elukindlustuslepingutesse. Avalikult kaubeldavate väärtpaberite alla kuuluvad börsil kaubeldavad aktsiad, võlakirjad, optsioonid, futuurid ja muud väärtpaberid. Investeeritava finantsvara hulka kuuluvad lisaks eelmainitule “alternatiivturul kaubeldavad aktsiad, võlakirjad ja muud väärtpaberid; investeerimisfondide osakud; väärtpaberid, mille osas on tehtud avalik emissioon; teatud eriliigilised tuletisinstrumendid; rahaturuinstrumendid (lühiajalised võlaväärtpaberid)”. Kui isik soovib Euroopa Liidu või Majanduskoostöö ja Arengu Organisatsiooni riikide väärtpabereid, siis sellele piirangud puuduvad. Kuid muude riikide väärtpaberite omandamiseks tuleb kasutada EL-i või OECD liikmesriigi panga või investeerimisteenuste pakkuja teenuseid. Investeerimiskonto kasutaja peab hakkama tasuma tulumaksu sel ajahetkel, kui tema kontolt tehtavad väljamaksed ületavad sissemakseid. Kui väljamaksed ei ületa sissemakseid, siis tulumaksuvabastus kehtib tingimusel, et finantsvaraga seotud tehingute tegemiseks on kasutatud investeerimiskontot. Näiteks kui investeerimiskonto sissemakse jääk on 5000 eurot ja väljamaksete suurus on 3000 eurot, siis ei ole konto kasutajal veel tulumaksukohustust tekkinud. Tulumaksukohustus tekib isikul siis, kui investeerimiskonto väljamaksed on suuremad kui 5000 eurot. Igapäevast arvelduskontot ei ole soovitatav kasutada investeerimistegevuseks, sest vastasel juhul tuleb kõik sisse- ja väljamaksed deklareerida. Seetõttu on soovitatav omada vähemalt kahte erinevat kontot: investeerimiskontot finantsvaraga seotud tehinguteks ja arvelduskontot igapäevasteks. Investeerimiskonto kaudu ei ole kasulik investeerida pensionifondi ja kogumispensioni lepingutesse, sest neid maksustatakse teistsuguse skeemi alusel. Investeerimiskontot kasutades ei ole samuti soovitatav investeerida noteerimata ettevõtte aktsiatesse ja osadesse, sest siis ei saa tulumaksukohustust edasi lükata. Ühel isikul võib olla mitut investeerimiskontot erinevates pankades, kuid mitmel isikul ei tohi olla üks ühine konto. Kui isikul on avatud erinevates pankades investeerimiskonto, siis peab ta maksuametile kõikide investeerimiskontode kohta eraldi aru andma. Investeerimiskonto sissemakseks loetakse igat sinna kontole laekunud kannet, kuid investeerimiskonto sissemakse ei ole: “finantsvara müügisumma laekumine”; “ülekanne teiselt investeerimiskontolt”; “finantsvaralt teenitud, tulumaksuga maksustatavad dividendid või intressid, millelt ei ole tulumaksu väljamaksja poolt kinni peetud”. Lisaks saab sissemakseks arvestada: “olemasoleva konto kasutuselevõtmise puhul avamispäeva algsaldot”; “finantsvara ostu teenustasu, kui ostu ei olnud võimalik teha investeerimiskonto vahenditest”; “kinkimise või pärandamise teel saadud finantsvara soetamiseks tehtud kulutusi”. Investeerimiskonto väljamakseks on: “igasugune investeerimiskontolt tehtud ülekanne”; “finantsvaralt saadud tulu, mida ei kanta viivitamatult investeerimiskontole”; “investeerimiskonto sulgemise korral kontojääk, mida ei kanta teisele investeerimiskontole”. Väljamakseks ei loeta finantsvara omandamist ega ülekannet teisele investeerimiskontole. Rahandusministeerium (2010). Mis on investeerimiskonto? Kasutatud https://www.emta.ee/sites/default/files/eraklient/tulu-deklareerimine/tulu-finantsvaralt/investeerimiskonto_juhend_15-12-2010_-_avalik1.pdf LHV (s.a.) Mis on investeerimiskonto? Külastatud 13.11.2019 aadressil https://www.lhv.ee/index/index.cfm?id=10244&l3=et EMTA (s.a.) Finantsvaralt saadud tulu maksustamine. Külastatud 13.11.2019 aadressil https://www.emta.ee/et/eraklient/tulu-deklareerimine/finantsvaralt-saadud-tulu-maksustamine EMTA (s.a.) Finantsvaralt saadud tulu maksustamine. Külastatud 13.11.2019 aadressil https://www.emta.ee/et/eraklient/tulu-deklareerimine/finantsvaralt-saadud-tulu-maksustamine Rahandusministeerium (2010). Mis on investeerimiskonto? Kasutatud https://www.emta.ee/sites/default/files/eraklient/tulu-deklareerimine/tulu-finantsvaralt/investeerimiskonto_juhend_15-12-2010_-_avalik1.pdf Rahandusministeerium (2010). Mis on investeerimiskonto? Kasutatud https://www.emta.ee/sites/default/files/eraklient/tulu-deklareerimine/tulu-finantsvaralt/investeerimiskonto_juhend_15-12-2010_-_avalik1.pdf AS SEB Pank. (2013). Investeerimistulude deklareerimise abimees. Külastatud 13.11.2019 aadressil https://www.seb.ee/files/juhendid/investeerimistulude_deklareerimise_abimees_2013.pdf